Title: Príloha č
Author: Pavol Ňuňuk
Last saved by: sulik
Company: ÚNMS

Príloha č. 1
k nariadeniu vlády č. .../2004 Z. z.
Podrobnosti o technických požiadavkách a zásadách bezpečnosti pre elektrické zariadenie určené na použitie v ustanovenom rozsahu napätia
1.	Všeobecné podmienky
a)	Technické požiadavky a údaje, ktoré treba poznať a splniť, aby sa elektrické zariadenie mohlo používať bezpečne a na účel, na ktorý sa vyrobilo, sa vyznačia na tomto zariadení, a ak to nie je možné, v sprievodnej dokumentácii.
b)	Na elektrickom zariadení, alebo ak to nie je možné, tak na obale sa zreteľne vytlačí obchodné meno výrobcu, názov jeho obchodnej spoločnosti alebo ochrannej známky.
c)	Elektrické zariadenie a jeho súčasti sa vyrábajú takým spôsobom, aby sa zaistila jeho bezpečná a správna montáž a pripojenie.
d)	Elektrické zariadenie sa navrhuje a vyrába tak, aby sa za predpokladu, že sa používa na účely, na ktoré bolo vyrobené a je primerane udržiavané, zabezpečila ochrana pred nebezpečenstvom uvedeným v bodoch 2 a 3.
2.	Ochrana proti nebezpečenstvu, ktoré môže spôsobiť elektrické zariadenie
V súlade s bodom 1 sú predpísané také opatrenia technickej povahy, aby sa zabezpečilo, že
a)	ľudia a domáce zvieratá sú primerane ochránení proti nebezpečenstvu zranenia alebo pred iným poškodením z možného dotyku so živými časťami alebo s neživými časťami elektrického zariadenia,
b)	nevzniknú nebezpečné teploty, elektrické oblúky alebo žiarenie, ktoré by mohli predstavovať nebezpečenstvo,
c)	ľudia, domáce zvieratá a majetok sú primerane ochránené pred nebezpečenstvom neelektrickej povahy, ktoré na základe skúseností môže dané zariadenie vytvárať,
d)	izolácia musí byť vhodná na predvídateľné stavy.
3.	Ochrana pred nebezpečenstvom, ktoré môže vzniknúť pôsobením vonkajších vplyvov na elektrické zariadenie
V súlade s bodom 1 sú predpísané také technické opatrenia, aby sa zabezpečilo, že
a)	elektrické zariadenie je mechanicky také odolné, že za predpokladaných podmienok použitia nedôjde k ohrozeniu zdravia alebo bezpečnosti ľudí, domácich zvierat alebo majetku,
b)	elektrické zariadenie je za predpokladaných podmienok okolitého prostredia odolné proti pôsobeniu iných než mechanických vplyvov do takej miery, že nedôjde k ohrozeniu zdravia alebo bezpečnosti ľudí, domácich zvierat alebo majetku,
c)	elektrické zariadenie neohrozí zdravie alebo bezpečnosť ľudí, domácich zvierat ani majetku pri predvídateľnom stave preťaženia.